Jerusalencho puriycarmi Jesuspa discïpuluncuna ricargan yurishganpita-patsa gapra runata.
Tsaymi Jesusta tapupäcorgan caynog nir:
“Tayta,
¿imanirtag cay runa gapra yurishga?
¿Mamanpa y taytanpa jutsanpitacu o quiquinpa jutsanpitacu?”
Tsaynog tapuptinmi Jesús caynog nergan:
“Manami quiquinpa ni mamanpa ni taytanpa jutsanpitatsu gapra yurishga,
sinöga aliyätsiptë Tayta Dios munayniyog cashganta runacuna tantyacunanpagmi.
Tsaymi cay patsacho cashgäyag cachamagnë Tayta Dios munashgannog runacunata aliyaycätsë.
Cay patsacho cashgäyäga runacunapag atsquinogmi caycä.”
Tsaynog nishpanmi pampaman Jesús togaycur mituta rurargan.
Nircurna tsay mituwan gaprapa nawinta lushipargan.
Lushiparcurmi caynog nergan:
“Siloé nishgan pözuman ayway tsaycho maylacamunayquipag.”
(Siloé ninanga “Cachamushga” ninanmi.)
Tsauraga Jesús nishgannog maylacaramurnami ricaycarna cutergan.
Tsaymi vecïnuncuna y payta reguegcuna caynog nipäcorgan:
“¿Manacu cay runaga limushnata manacog gapra runa caycan?”
Waquincuna nipäcorgan:
“Au,
paymi.”
Waquincunanami nipäcorgan:
“Manami paytsu.
Itsanga pay-niragmi.”
Tsaynog niptinmi quiquin caynog nergan:
“Au,
nogami yurishgäpita-patsa gapra cargä.”
Tsauraga payta tapupäcorgan:
“¿Imanogpatag nawiqui aliyashga?”
Tsaynog tapuptinmi caynog nergan:
“Jesusmi togayninwan mituta rurarcur nawëta lushipämashga.
Nircurnami cachamashga Siloé nishgan pözuman nawëta maylacunäpag.
Tsaycho maylacushgäpitami cananga nawë ricaycanna.”
Tsauraga payta yapay tapupäcorgan:
“¿Maychötag caycan tsay aliyätsishogniqui runaga?”
Tsaynog tapuptin nergan:
“Manami musyätsu maycho caycashgantapis.”
Tsaypitana tsay gapra cashganpita aliyashga runata pushapäcorgan fariseo runacunaman.
Sábado jamay junag aliyashga captinmi fariseo runacuna payta tapupäcorgan imanogpa aliyashgantapis.
Tapuptinmi caynog nergan:
“Juc runami nawëta mituwan lushipämargan.
Tsay lushipämashgan mituta maylacuptënami nawë ricaycanna,
tayta.”
Tsaymi waquin fariseo runacuna caynog nipäcorgan:
“Tsay aliyätsishogniqui runaga manami Tayta Dios cachamushgantsu canman.
Tayta Dios cachamushgan runa carga sábado jamay junagchöga manami aliyätsinmantsu pitapis.”
Tsaycho caycag waquin runacunanami caynog nipäcorgan:
“Tayta Dios mana cachamushga captenga ¿imanogpatag aliyätsinman cargan tsay runata?”
Tsauraga yapay tapupäcorgan gapra cashganpita aliyashga runata:
“Gamga ¿pï cashgantatag yarpanqui tsay aliyätsishogniqui runapäga?”
Tsaynog tapupäcuptinmi caynog nergan:
“Nogaga yarpä Tayta Diosnintsipa profëtan cashgantami.”
Tsaynog niptinpis Israel runacunapa autoridänincunaga manami criyipäcorgantsu rasunpa gapra cashganta.
Tsaymi mamanta y taytanta gayaycatsimur tapupäcorgan caynog nir:
“¿Cay runa tsuriquicu?
¿Rasunpacu gapra yurergan?
¿Imanogpatag aliyashga?”
Tsauraga maman y taytan caynog nipäcorgan:
“Au,
payga tsurëmi.
Rasunpami yurishganpita-patsa gapra cashga.
Itsanga manami musyapäcötsu imanogpa aliyashgantapis ni pï aliyätsishgantapis.
Payga caycan auquis runanami.
Quiquinta tapupäcuy.”
Maman y taytan tsaynog nipäcorgan autoridäcunata mantsacushpanmi.
Autoridäcunaga wilanacushganami caycargan mayganpis:
“Jesusga Tayta Dios cachamushgan Cristumi” neg cagtaga sinagogapita gargunanpag.
Tsayta mantsacurmi maman y taytan caynog nipäcorgan:
“Payga auquis runanami.
Quiquinta tapupäcuy.”
Tsauraga gapra cashganpita aliyashga runata autoridäcuna yapay gayatsimorgan caynog nir tapupäcunanpag:
“Tayta Dios ricaycäshunquimi.
Rasun cagta wilapäcamay.
Musyapäcömi tsay aliyätsishogniqui runataga Tayta Dios mana cachamushganta.”
Tsauraga tsay runa caynog nergan:
“Nogaga manami musyätsu Tayta Dios cachamushganta o mana cachamushgantapis.
Itsanga musyä gapra cashgäpita aliyätsimashgantami.”
Tsaynog niptin yapay tapupäcorgan:
“¿Imatatag rurashga aliyätsishunayquipag?”
Niptinmi caynog nergan:
“Maynami gamcunata wilashcä.
Wilaptëpis gamcunaga manami criyimanquitsu.
¿Imanirtag yaparir yaparir tsaynog tapupäcamanqui?
¿Gamcunapis payta gatiraytacu munarcaycanqui?”
Tsaynog niptinmi rabiacushpan nipäcorgan:
“Gamchari paypa discïpulonga caycanqui.
Nogacunaga Moisés yachatsishgancunatami cäsucärë.
Musyapäcömi Moisesta Tayta Dios mandamientuncunata entregashganta.
Tsay aliyätsishogniqui runataga,
jutsasapa captin,
Tayta Dios manami imatapis musyatsishgatsu.”
Tsaynog niptinmi gapra cashganpita aliyashga runa caynog nergan:
“¿Imanogtag tsayga?
Tsay runa nawëta aliyaycätsimaptenga ¿imanirtag mana tantyapäcunquitsu Tayta Dios cachamushganta?
Milagruta rurananpäga Tayta Dios manami imaypis jutsasapacunata yanapantsu,
sinöga payta adorar munashgannog cawagcunalatami.
Manami imaypis mayashcantsitsu yurishganpita-patsa gapra runata pipis aliyätsishganta.
Tayta Dios mana yanapaptenga tsay runa manami imanogpapis aliyätsimanmantsu cargan.”
Tsaynog niptinmi autoridäcuna nipäcorgan:
“¡Gamga jutsasapa carmi gapra yurishcanqui!
¡Tsaynog caycarga manami imatapis nogacunata yachatsimanquimantsu!”
Tsaynog nipäcushpanmi sinagogapita tsay runata gargapäcorgan imaypis manana cutinanpag.
Tsay aliyätsishgan runata sinagogapita gargushgantami Jesús musyargan.
Tsaymi paywan tincurcur nergan:
“¿Tayta Dios cachamushgan runaman yäracunquicu?”
Niptin tsay runa caynog nergan:
“Reguerga payman yäracömanmi,
tayta.”
Tsauraga Jesús nergan:
“Tayta Dios cachamushgan runawanga maynami tincushcanqui.
Tsay runaga nogami caycä.”
Tsaynog niptinmi Jesuspa naupanman gongurpacuycur caynog nergan:
“Gamman yäracömi,
tayta.”
Tsaynog niptinmi Jesús nergan:
“Nogaga cay patsaman shamushcä mana tantyacogcunata tantyatsinäpag y yachag-tucogcunata upatacätsinäpagmi.”
Tsaynog nishganta mayapäcushpanmi tsaycho caycag waquin fariseo runacuna nipäcorgan:
“¿Nogacunapis upatacashga cashgätacu yarpanqui?”
Tsaynog niptin Jesús nergan:
“Gapra runa chasquicamashgannog gamcunapis chasquicamaptiquega Tayta Dios jutsayquicunata perdonashunquimanmi.
‘Salvashganami caycä’ niycarpis nogata mana chasquicamaptiquega Tayta Dios manami perdonashunquipagtsu.”